Þungbúnar og skapstyggar löggur

Þessa dagana er verið að sýna í bíó dönsku kvikmyndina Konan í búrinu (Kvinden i buret), virkilega góð sakamálamynd sem heldur áhorfandanum í spennu allt frá upphafi til enda. Söguhetjan er lögreglumaðurinn Carl Mørck, sem í upphafi þarf að sjá á eftir tveimur kollegum sínum, annar er drepinn og hinn lamast. Að sjálfsögðu hefur þetta djúp áhrif á Carl og kennir hann sjálfum sér um afleiðingar handtöku sem þeir félagar áttu að gera. Ekki bæta einkamálin stöðuna fyrir Mørck og er hann þungbrýnn og erfiður í samskiptum svo ekki sé meira sagt og á einum tímapunkti er hann spurður hvort hann hafi einhvern tímann brosað.

Carl Mørcker hugarfóstur rithöfundarins Jussi Adler-Olsens í nokkrum glæpasögum og sver Mørck sig í ætt við nokkrar aðrar persónur sem norrænir sakamálahöfundar hafa skapað, myrk týpa, snjall í sínu fagi, en með meira en meðalskammt af persónulegum vandamálum úr fortíðinni, minningar sem láta hann ekki í friði, hann drekkur einnig óhóflega, ekki vegna þess að honum þykir áfengi virkilega gott, heldur til að svæfa samvisku og minningar. Datt mér í hug að sýningu lokinni aðalveg hefði verið hægt að setja Harry Hole, hugarfóstur Jo Nesbø í stað Carl Mørckí Konuna í búrinu og myndin hefði tekið litlum breytingum og jafnvel Erlendur hans Arnaldar passar ágætlega í hlutverkið.

Það að dönsk sakamálakvikmynd er tekin til almennrar sýningar í kvikmyndahúsum hér á landi má alfarið skrifa á vinsældir norrænna sjónvarpssería sem hafa verið sýndar á undanförnum árum. Þar hafa Danir tekið afgerandi forustu og hjá þeimí glæpaflokknum ber hæst Forbrydelsen þar sem að vísu var komin löggukona með svipuð vandamál á bakinu og fyrrnefndar löggur. Svíar hafa í mörg ár svarað með Kurt Wallander sem sína bestu útflutningsvöru.

Gæði þessa sjónvarpsefnis hefur ekki farið fram hjá stórþjóðum á borð við Bandaríkjamenn og Breta. Þeir fyrrnefndu endurgerðu Forbrydelsen og nefndu seríuna The Killing og gerðu þrjár þáttaraðir. Verður að segjast eins og er að um virkilega spennandi og góða sjónvarpsseríu var að ræða þó hún næði ekki þeirri dönsku að gæðum. Bretar hafa fallið fyrir dönsku sjónvarpsefni og fletti maður varla breskum blöðum um tíma þar sem ekki var minnst á dönsku innrásina. Þeir hafa enn ekki farið í að endurgera beint danskar seríur, en skemmst er að minnast hinnar frábæru The Fall, sem nýveriðer lokið við að sýna á RUV. Sú sería sem var í fimm hlutum minnti óneitanlega á norrænt sjónvarpsefni. Bretar hafa aftur á móti leitað í Svíana og endurgert Kurt Wallander með stórleikaranum Kenneth Brannagh í aðalhlutverki. Hann gerir Wallander kannski að of miklu dramatrölli en er frábær í hlutverkinu. Stöð 2 er af og til að sýna myndir úr bresku Wallander seríunni.

En hvað skyldi það svo vera af norrænu sjónvarpsefni sem fær undirritaðan til að setjast spenntur fyrir framan sjónvarpið í hverri viku um þessa mundir, jú það er sænsk/danska Brúin, þar sem tvær löggur eru á eftir fjöldamorðingjum. Varla eru til ólíkari persónur en Saga Norén og Martin Rohde, hún með alvarlega vöntun á samskiptum við annað fólk svo ekki sé talað um hugmyndir hennar um samlíf karls og konu, en hann sver sig í ætt við lagsbræður sína, er fangi minninga um myrtan son og í sambúðarvandræðum við barnsmóður sína.En þegar kemur að rannsókn morðanna þá er ekki til betra teymi.

Hilmar Karlsson

Myndatexti

Nikolaj Lie Kaas, sem m.a. lék í þriðju og síðustuForbrydelsen seríunni,leikur hinn ósamvinnuþýða Lars Mørck í Konan í búrinu.